Predkladacia správa

Materiál sa predkladá ako iniciatívny materiál. Dôvodom predloženia tohto materiálu na rokovanie vlády SR je odsúhlasenie účasti delegácie Slovenskej republiky na Medzinárodnej konferencii k manažmentu chemických látok, ktorá sa bude konať v Dubaji v dňoch 4. –  6. 2. 2006 (ďalej konferencia).

Cieľom konferencie je v záujme trvalo udržateľného rozvoja na základe princípov medzinárodného práva a zvyklostí, najmä s prihliadnutím na zásady priateľských susedských vzťahov, reciprocity, nediskriminácie a dobrej vôle napomáhať aktívnej spolupráci medzi štátmi pri implementácii Strategického prístupu k medzinárodnému manažmentu chemických látok (Strategic Approach to International Chemicals Management - SAICM) z hľadiska vplyvu používania chemických látok vhodným spôsobom počas ich životného cyklu, s cieľom zaručiť, že do roku 2020 budú chemické látky používané a vyrábané metódami, ktoré nebudú mať významný negatívny vplyv na ľudské zdravie a životné prostredie.

SAICM bol založený Výkonnou radou UNEP (United Nations Environment Programme) v roku 2002. Tento proces je vedený UNEP-om v spolupráci s Medzinárodným fórom pre chemickú bezpečnosť (IFCS – Intergovernmental Forum on Chemicals Safety) a Programom vnútorného zabezpečenia vhodného manažmentu chemických látok (IOMC – Inter-Organization Programme for the Sound Management of Chemicals). Podnety na vytvorenie tohto procesu boli potvrdené Svetovým summitom pre trvalo udržateľný rozvoj v Johannesburgu v septembri 2002. UNEP bude mať zodpovednosť za celú administratívu a Svetová zdravotnícka organizácia (WHO – World Health Organization) bude plniť úlohy sekretariátu. UNEP a WHO budú pracovať v koordinácii a spolupráci s účastníckou organizáciou IOMC a sekretariát bude oznamovať závery a výsledky Medzinárodnej konferencii k manažmentu chemických látok (ICCM – International Conference on Chemicals Management).

SAICM vytvárajú tri piliere:
1.	Vyhlásenie na vysokej úrovni (High Level Declaration)
2.	Súhrnná politická stratégia (Overarching Policy Strategy)
3.	Globálny akčný plán (Global Plan of Action)

SAICM tvorí chemickú politiku nielen pre štáty EÚ, ale aj pre ostatné krajiny sveta. Cieľom SAICM je používať chemické látky vhodným spôsobom počas ich životného cyklu a zaručiť, aby do roku 2020 boli chemické látky používané a vyrábané metódami, ktoré nebudú mať významný negatívny vplyv na ľudské zdravie a životné prostredie. 

Celý proces SAICM je vo fáze implementácie. Prvá konferencia (PrepCom1) bola v dňoch 9. – 13. 11. 2003 v Bangkoku, druhá konferencia (PrepCom2) sa konala v dňoch 4. – 6.10.2004 v Nairobi a tretia konferencia (PrepCom3) bola v dňoch 19. – 24. 9. 2005 vo Viedni. Finalizácia celého procesu bude 4. - 6. 2. 2006 v Dubaji na Medzinárodnej konferencii k manažmentu chemických látok.

	Zástupca Ministerstva životného prostredia SR sa zúčastňuje na príslušných zasadnutiach Pracovnej skupiny k medzinárodným otázkam životného prostredia a Pracovnej skupiny pre životné prostredie v Bruseli (príprava pozícií, plánov a dokumentov, činnosť pracovných skupín, cvičenia a pod.).
Medzinárodná konferencia k manažmentu chemických látok má navrhnutý nasledovný program:

-	otvorenie stretnutia,
-	organizačné záležitosti:

a)	prijatie pravidiel rokovania,
b)	voľba funkcionárov zasadnutia,
c)	prijatie programu,
d)	menovanie výboru pre poverovacie listiny,
e)	organizácia práce,

-	správa výboru pre poverovacie listiny,
-	prijatie strategického prístupu, 
-	príprava a prijatie rozhodnutí,
-	závery zasadnutia.

Vzhľadom na charakter materiálu sa nepredkladá doložka finančných, ekonomických, environmentálnych vplyvov, vplyvov na zamestnanosť a podnikateľské prostredie. Jedná sa o materiál, ktorý nebude mať negatívny dopad na štátny rozpočet a náklady spojené s účasťou členov delegácie na Medzinárodnej konferencii v Dubaji budú hradené z rozpočtov vysielajúcich organizácií.